คนรวยสุดในไต้หวัน ทำธุรกิจ โรงงานผลิตรองเท้า
เขาคนนี้มีชื่อว่าคุณ “Zhang Congyuan” ซึ่งเขามีทรัพย์สินโดยประเมิน สูงถึง 4 แสนล้านบาท แล้วเส้นทางชีวิตของชายคนนี้ จากจุดเริ่มต้น สู่ตำแหน่งคนรวยสุดในไต้หวัน เป็นอย่างไร ?
2 มี.ค. 2565

คนรวยสุดในไต้หวัน ทำธุรกิจ โรงงานผลิตรองเท้า /โดย ลงทุนแมน
เมื่อพูดถึงไต้หวัน หลายคนอาจนึกถึงความเป็นมหาอำนาจทางด้านอุตสาหกรรมเซมิคอนดักเตอร์ และชิ้นส่วนสินค้าอิเล็กทรอนิกส์ ซึ่งมีบริษัทยักษ์ใหญ่ของโลกอย่าง TSMC และ Foxconn
แต่รู้ไหมว่า จากการจัดอันดับมหาเศรษฐีโดยนิตยสาร Forbes
บุคคลที่มีฐานะร่ำรวยสุดในไต้หวัน กลับกลายเป็นเจ้าของธุรกิจ “โรงงานผลิตรองเท้า”
เขาคนนี้มีชื่อว่าคุณ “Zhang Congyuan” ซึ่งเขามีทรัพย์สินโดยประเมิน สูงถึง 4 แสนล้านบาท
แล้วเส้นทางชีวิตของชายคนนี้ จากจุดเริ่มต้น สู่ตำแหน่งคนรวยสุดในไต้หวัน เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Zhang Congyuan เป็นชาวไต้หวัน เกิดเมื่อปี 1948 ปัจจุบันมีอายุ 74 ปี
เขาเรียนจบมาทางด้านการเกษตร และครอบครัวก็ประกอบกิจการฟาร์มเลี้ยงหมู อยู่บริเวณฝั่งตะวันตกของเกาะไต้หวันด้วย
แต่คุณ Zhang Congyuan ได้เลือกสมัครเข้าทำงานในโรงงานผลิตรองเท้าสตรีแห่งหนึ่ง 
และด้วยความขยันหมั่นเพียร ประกอบกับการเก็บประสบการณ์นานหลายปี ทำให้เขาพัฒนาเป็นช่างรองเท้าฝีมือดี
ต่อมา ในช่วงทศวรรษ 1980s เขาตัดสินใจออกมาเปิดกิจการเป็นของตัวเอง แต่เนื่องจากไม่มีเงินทุนมากนัก จึงเปลี่ยนพื้นที่ฟาร์มหมูเดิม ให้เป็นโรงงานผลิตรองเท้าแทน
อย่างไรก็ตาม คุณ Zhang Congyuan เข้าใจดีว่า โรงงานของเขายังมีศักยภาพไม่เท่ารายอื่น 
เขาจึงเริ่มจากการผลิตรองเท้าผ้าใบธรรมดาทั่วไปก่อน และใช้กลยุทธ์ตั้งกำไรต่อชิ้นต่ำ ๆ แต่เน้นขายให้ได้ปริมาณมาก เพื่อเก็บสะสมเงินทุน
หลังจากนั้น พอมีเม็ดเงินและความเชี่ยวชาญมากขึ้น เขาก็เริ่มหาพาร์ตเนอร์ และขยายโรงงานไปอีกหลายแห่ง ทั้งในไต้หวันและประเทศจีน รวมทั้งก่อตั้งบริษัทชื่อว่า Symphony Holdings จดทะเบียนเข้าสู่ตลาดหลักทรัพย์ฮ่องกงในปี 1995
ต่อมา คุณ Zhang Congyuan เล็งเห็นว่า บรรดาบริษัทแบรนด์รองเท้าชื่อดังต่าง ๆ มักจะไม่ได้เป็นผู้ผลิตสินค้าเอง แต่ไปว่าจ้างโรงงานอื่นมาผลิตให้แทน
ด้วยเหตุนี้ เขาจึงตัดสินใจเปลี่ยนโมเดลธุรกิจ มาเป็นแบบ OEM (Original Equipment Manufacturer) หรือรับจ้างผลิตรองเท้าให้กับบริษัทยักษ์ใหญ่ในทันที
แต่ว่าปัญหาสำคัญในขณะนั้นคือ ภาวะเศรษฐกิจที่เติบโตอย่างรวดเร็ว จนส่งผลให้ค่าแรงในไต้หวันและจีนเพิ่มสูงขึ้น ซึ่งกระทบโดยตรงต่อต้นทุนค่าใช้จ่ายของกลุ่มธุรกิจโรงงาน
ในปี 2004 คุณ Zhang Congyuan จึงแก้ไขสถานการณ์ โดยก่อตั้งบริษัทใหม่ชื่อว่า Huali Industrial Group และออกไปเปิดโรงงานในประเทศใกล้เคียงที่มีค่าแรงถูกกว่า เช่น เวียดนาม, เมียนมา และประเทศอื่น ๆ ในภูมิภาคเอเชียตะวันออกเฉียงใต้
ส่งผลให้ Huali มีต้นทุนการผลิตเฉลี่ยที่ต่ำกว่าคู่แข่งในอุตสาหกรรมเป็นอย่างมาก ซึ่งทำให้บริษัทสามารถตกลงทำสัญญากับลูกค้าที่เป็นแบรนด์รองเท้าชื่อดังได้สำเร็จ ไม่ว่าจะเป็น Nike, Adidas, Converse หรือ Puma
โดยมีการประเมินว่า ในกรณีที่ผลิตภัณฑ์รองเท้า เช่น Nike มีราคาขายเฉลี่ยประมาณ 3,000-5,000 บาท ต้นทุนการผลิตของโรงงาน Huali จะอยู่ที่เพียง 300-400 บาทต่อคู่เท่านั้น
แล้ว Huali Industrial Group มีผลการดำเนินงานเป็นอย่างไร ?
จากแนวโน้มพฤติกรรมผู้บริโภคที่หันมานิยมแต่งตัวสบาย ๆ ด้วยสินค้าแบรนด์กีฬา ทำให้ Huali ได้รับออร์เดอร์ผลิตรองเท้าเพิ่มขึ้นตามไปด้วย
โดยปัจจุบัน บริษัทมีโรงงานอยู่ 21 แห่งทั่วโลก และผลิตรองเท้าได้กว่า 180 ล้านคู่ต่อปี
ปี 2018 รายได้ 64,000 ล้านบาท กำไร 7,900 ล้านบาท
ปี 2019 รายได้ 78,000 ล้านบาท กำไร 9,400 ล้านบาท
ปี 2020 รายได้ 72,000 ล้านบาท กำไร 9,700 ล้านบาท
จะเห็นได้ว่า บริษัทมียอดขายค่อนข้างมั่นคง เพราะเป็นคู่ค้ากับแบรนด์ดังในอุตสาหกรรมรองเท้า และมีอัตรากำไรสูงถึง 13% เนื่องจากมีการบริหารจัดการต้นทุนการผลิตที่มีประสิทธิภาพ นั่นเอง
ทั้งนี้ บริษัท Huali Industrial Group ได้จดทะเบียนเข้าสู่ตลาดหลักทรัพย์เซินเจิ้น ในประเทศจีน เมื่อเดือนเมษายน ปี 2021 ที่ผ่านมา โดยล่าสุดมีมูลค่าบริษัทอยู่ที่ประมาณ 490,000 ล้านบาท
ส่งผลให้ คุณ Zhang Congyuan และครอบครัวที่ถือหุ้นสัดส่วน 87% ของทั้งหมด ได้ถูกนิตยสาร Forbes ประเมินว่ามีทรัพย์สินอยู่ราว 440,000 ล้านบาท ซึ่งนับเป็นมหาเศรษฐีที่มีฐานะร่ำรวยสุดของไต้หวัน
ขณะที่บุคคลในอุตสาหกรรมเซมิคอนดักเตอร์ อย่างคุณ Terry Gou ผู้ก่อตั้งบริษัท Foxconn มีทรัพย์สินราว 230,000 ล้านบาท สูงเป็นอันดับ 6 และคุณ Morris Chang ผู้ก่อตั้งบริษัท TSMC มีทรัพย์สินราว 91,000 ล้านบาท สูงเป็นอันดับ 15
จากเรื่องราวนี้สะท้อนให้เห็นว่า หนึ่งในปัจจัยสำคัญที่ทำให้ธุรกิจอยู่รอดและเติบโตได้ คือ การเรียนรู้และรู้จักปรับตัวให้เข้ากับสถานการณ์ที่เปลี่ยนแปลงไปตลอดเวลา
เหมือนในกรณีของคุณ Zhang Congyuan ที่ถึงแม้ไม่ได้มีพื้นฐานเกี่ยวกับการผลิตรองเท้ามาก่อน แต่ก็ค่อย ๆ เก็บประสบการณ์ และสะสมเงินทุนทีละน้อย จนสร้างกิจการของตัวเองให้แข็งแกร่งได้
และเมื่อเจอปัญหาเรื่องต้นทุนค่าแรง เขาก็พลิกมันเป็นโอกาสสร้างจุดแข็งเหนือผู้เล่นรายอื่น ด้วยการขยายโรงงานไปในประเทศต่าง ๆ ที่มีระดับค่าแรงต่ำกว่าในทันที ซึ่งช่วยให้บริษัทคว้าตัวลูกค้ารายใหญ่ได้สำเร็จ
ด้วยเหตุนี้ ทำให้ถึงแม้คุณ Zhang Congyuan จะประกอบธุรกิจโรงงานผลิตรองเท้า ซึ่งเป็นกิจการที่หลายคนอาจมองข้าม แต่ก็สามารถสร้างฐานะความร่ำรวยขึ้นมาได้ จนมีทรัพย์สินมากกว่าเจ้าของบริษัทในแวดวงเทคโนโลยี และอุตสาหกรรมอื่น ๆ ของไต้หวัน เสียอีก..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-